Az első lemezfelvétel

Magyarországon lemezt készíteni lehetetlen volt. A lemezgyár kezében

volt a döntés, és aki nem volt benne a pikszisben, annak nem

volt lemeze.

Egy anyanyelvi konferencián, ahol számtalan nyugati és tengerentúli

táncegyüttes fellépett, ismerkedtünk meg Magyar Kálmánnal

és Judittal. A mi feladatunk az volt, hogy a résztvevő közel húsz

táncegyüttes átadott kottáit, illetve hangfelvételeit megtanuljuk és

a záró műsoron lekísérjük őket. A másik zenekar Vavrinecz Béla

kamaraegyüttese volt, velük osztottuk meg a feladatot. Nagy sikert

arattunk, de azért igen kacifántos dolgokat is kellett játszanunk, amihez

nem nagyon fűlött a fogunk.

Itt történt az is, hogy Magyar Kálmán megkérdezte, nem akarunk-

e lemezt csinálni? Itt vennénk fel Magyarországon, ők pedig

New Yorkban kiadnák és kinyomnák. Ez egy bomba ajánlat volt

akkoriban, így belementünk. Egy feltételt támasztottak csupán, hogy

a kinti cserkészek kedvenc dalait kell, hogy felzenéljük. Elküldték az

anyagot, és mi tagadás, nem a mi ízlésvilágunk volt, de elvállaltuk.

Mi is kértünk azonban valamit: az LP lemez „A” oldalára jöhetnek a

cserkészdalok, de a „B” oldalra Téka-számok menjenek. Ezt sikerült

elérnünk, így mehetett a felvétel.

1979-et írtunk ekkor. Gaug Ági énekelt velünk. Egy Gyuri bácsi

nevezetű hangtechnikus, aki az anyanyelvi konferencián hangosított,

vette fel a lemezt. A helyszín a Vörösmarty téri üvegpalota volt. Azt

a termet bérelték ki Magyar Kálmánék, ahol az Omega együttes is

próbált. Este hattól tíz óráig szólt a bérlés, ez alatt az idő alatt kellett

felvennünk a lemezt. Nekünk akkor még nem volt tapasztalatunk,

hogy mennyi idő kell a felvételhez, és úgy gondoltuk, ez elég lesz.

Este hatkor még javában próbált az Omega. Fél hétkor már nem

bírtuk tovább, és beszóltunk: „Elnézést, nekünk hattól lemezfelvételünk

van, este tízre pedig végeznünk is kell.”.

Az omegásoknak tágra nyílt a szemük, egymásra néztek és elnézően

mosolyogtak, majd Presser Gábor felpattant, hogy akkor ők

mennek. Bevonultunk, Gyuri bácsi elővette a négysávos UHER magnóját,

és azt mondta, hogy mehet a felvétel.

– De, Gyuri bácsi, csak nem ezzel az UHER-rel akarja felvenni a

lemezt? – kérdeztük csodálkozva.

– De bizony ezzel! – jött a válasz.

Négy mikrofonunk volt, és úgy csináltunk sztereó hatást, hogy

levettük a cipőnket, és muzsikálás közben mozogtunk jobbról balra,

hogy vándoroljon a hang a két oldal között. A legtöbb számot

egyszer, de volt olyan, amit kétszer is felvettünk, majd azt mondtuk:

kész. A lemez címe „Gólya, gólya, gilice” lett. A felvételt kivitték,

kinyomták és kiadták.

Később kaptuk a hírt, hogy ennek kapcsán szerveznének egy

Téka-turnét Amerikában, de készítsünk még egy lemezt. Rendben,

mondtuk, viszont azt mi szervezzük meg, és mi mondjuk meg, mi

legyen rajta. Belementek. A Muzsikás éppen lemezt készített, én is

ott voltam a stúdióban, és arra gondoltam, hogy mi is itt csinálhatnánk.

Bohus Jani és Jánossy Béla értettek az akusztikus hangszerek

hangosításához is, és jó partnereknek bizonyultak. Amikor elkezdtük

a felvételt, megkaptuk Amerikából az ottani stúdió paramétereket,

amelyek sokkal dinamikusabbak voltak, mint a magyar szabvány.

Áthangolták a berendezéseket, így majd’ leugrott a hangfal, amikor

bekapcsoltuk a felmuzsikált anyagot. Ez lett az egyik legjobban szóló

lemezünk. Címe: Járjunk táncot!

Két lemezünk már megjelent Amerikában, itthon pedig még semmi,

de tudtuk, hogy nem is lesz. Kiutaztunk a turnéra, ahol már várt

a két friss, ropogós lemez. Nagyon örültünk neki. Az első lemezbemutató

koncert New Yorkban, a Red Tulip nevezetű helyen volt.

Zsúfolásig megtelt a nézőtér, és igazán fergeteges koncertet

adtunk. Az utolsó szám közben aztán látom ám, hogy a nézőtéren

egy ismerős ember, a két új lemezünket legyezőként használva, szemével

jelzi, hogy hopp, hopp, lebuktatok, hiszen feketén készültek a

lemezek, és ezért odahaza büntetés jár. Pentz Zsolt volt, az Interkoncert

szervezőiroda vezetője, aki pont New Yorkban járt, és gondolta,

meghallgatja a Tékát. A koncert után kioktatott minket, hogy mekkora

bűnt követtünk el, és ha hazamegyünk, első utunk az irodájába

kell, hogy vezessen, ahol ne sok jóra számítsunk. Koncerteket

nem szerveznek nekünk, és feketelistára tesznek, mert nem szóltunk

nekik a lemezfelvételről.

Végigcsináltuk a turnét, de a fizetség sovány volt. „Elfogyott a

pénz, a repülőjegy is drága volt stb...” – mondta a szervező.

Igaz, még egy Szimpóziumot (Tánctábort) is megcsináltunk – ahol

Timár Sándor tanított – rengeteg résztvevővel. Mi biztosak voltunk

benne, hogy nagy volt a bevétel, csak éppen minket nem tudtak

kifizetni, még a lemezek felvételéért sem kaptuk meg a pénzünket.

Hazajöttünk, és irány az Interkoncert. Már vártak Pentz Zsolték,

és átadtak egy halálfejes gyűrűvel lepecsételt borítékot. Benne egy

koncertfelkéréssel, pontosan leírva, hogy mit várnak tőlünk.

– Ha ezt megcsináljátok, elfelejtjük a két fekete lemezt, ha nem,

ti többet nem utaztok sehova.

A koncertet mozgássérült, fogyatékos gyerekeknek kellett játszani.

A helyszín nem volt megjelölve, csak ilyenek, hogy az oltott mész

táblánál jobbra, majd túlmentek, visszafordultok, be az erdőbe, a

tizennyolcadik fánál balra, és ott lesz egy kastély. Pontosan tizenhárom

órakor kezdjetek, ünneplőben, egyórás koncertet. Éppen eléggé

megfélemlítettek bennünket, hogy komolyan vegyük a felkérést.

Nagy utazók voltunk, így kitaláltuk, merre lehet a helyszín, és tényleg

minden stimmelt a leírásban. Mi ünneplőben ott álltunk tizenhárom

órakor a kastély színpadán, és ebben a pillanatban belépett az

Interkoncert egész vezérkara, mi pedig rázendítettünk.